
З А П И С Н И К

15. СЕДНИЦЕ ОДБОРА ЗА РАД, СОЦИЈАЛНА ПИТАЊА,
ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,
ОДРЖАНЕ 27. МАЈА 2026. ГОДИНЕ


Седница је почела у 11,05 часова.

Седницом је председавао Хаџи Милорад Стошић, председник Одбора.

Седници су присуствовали чланови Одбора: Невена Веиновић, Татјана Николић, Сања Милошевић, Миодраг Линта, Светлана Милијић, Марко Милошевић, Борислав Новаковић, Наталија Стојменовић, као и заменици чланова Одбора: Татјана Петровић Стојковић (Весна Станковић, члан), Данијела Николић (Биљана Јаковљевић, члан) и Анита Нешић (Драгана Радиновић, члан).

Седници нису присуствовали чланови Одбора: Иван Антић, Бранимир Несторовић, Татјана Пашић, Драгана Рашић и Зоран Стојановић, као ни њихови заменици.

                        Седници су присуствовали представници Министарства за бригу о породици и демографију и то: Јелена Жарић Ковачевић, министар,  Радош Пејовић, државни секретар и Јасмина Митровић, руководилац Групе за односе са јавношћу.

            Председник Одбора је подсетио све присутне да се на ток седнице Одбора сходно примењују одредбе Пословника о седници Народне скупштине ( чл. 82. и 92. Пословника).

За ову седницу Одбора предложен је следећи 


Д н е в н и   р е д:

	1. Разматрање Информације о раду Министарства за бригу о породици и демографију за период од 1. октобра до 31. децембра 2025. године (број 02-1249/25-13 од 20. фебруара 2026. године).

Одбор је већином гласова (десет „за“, један „није гласао“) прихватио утврђен Дневни ред 15. седнице Одбора за рад, социјална питања, друштвену укљученост и смањење сиромаштва.

Пре преласка на разматрање утврђеног дневног реда, већином гласова је усвојен (10 „за“, 1 „није гласао“) и без примедби записник 14. седнице Одбора, одржане 15. јануара 2026. године.

Прва тачка дневног реда: Разматрање Информације о раду Министарства за бригу о породици и демографију за период од 1. октобра до 31. децембра 2025. године (број 02-1249/25-13 од 20. фебруара 2026. године)

	Председник Одбора подсетио је чланове и заменике чланова Одбора да је Министарство за бригу о породици и демографију, доставило Одбору Информацију о раду Министарства за период од 1. октобра до 31. децембра 2025. године, у складу са чланом 229. Пословника Народне скупштине, који прописује да министар информише надлежни Одбор Народне скупштине о раду министарства једном у три месеца, а о закључцима Одбора поводом поднете информације, Одбор подноси извештај Народној скупштини.

	Уводно представљање Информације о раду Министарства за бригу о породици и демографију за период од 1. октобра до 31. децембра 2025. године, поднела је Јелена Жарић Ковачевић, министар, истичући задовољство на указаној прилици да представи рад и резултате Министарства, с посебним освртом на исходе који су позитивно реализовани по секторима у погледу програмских и пројектних активности.
	
	У дискусији су учествовали чланови и заменици чланова Одбора: Хаџи Милорад Стошић, Наталија Стојименовић, Татјана Николић, Данијела Николић, Марко Милошевић, као и Јелена Жарић Ковачевић, министар.

	Током дискусије, разговарало се о поднетој Информацији о раду Министарства за назначени период, сматрајући је детаљном и свеобухватном и том приликом изнети су општи утисци и запажања о реализованим активностима, као  и о предстојећим активностима, са одговарајућим питањима и појашњењима.

	Након дискусије, Одбор је већином гласова (10 „за“, 2 „није гласало“), прихватио Информацију о раду Министарства за бригу о породици и демографију за период од 1. октобра до 31. децембра 2025. године и том приликом је председник Одбора истакао да ће на основу члана 229. став 4. Пословника Народне скупштине Одбор поднети извештај Народној скупштини и на тај начин известити да је Одбор размотрио и одлучио да прихвати информацију о раду Министарства за бригу о породици и демографију за период од 1. октобра до 31. децембра 2025. године. 

Седница Одбора је завршена у 12,20 часова.


Саставни део овог записника чини препис обрађеног тонског снимка, вођен на седници Одбора.



СЕКРЕТАР ОДБОРА	ПРЕДСЕДНИК ОДБОРА

    Јелена Ђорић                                                                 	  Хаџи Милорад Стошић





